Document ID: 31985R3719

31985R3719
L 360/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3719/85 НА КОМИСИЯТA
от 27 декември 1985 година
относно определянето на някои технически и контролни мерки относно риболовните дейности във водите на Португалия на кораби, плаващи под флага на останалите държави-членки, с изключение на Испания
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност,
като взе предвид Акта за присъединяване на Испания и на Португалия, и по-специално член 351, параграф 5, алинея 2 и параграф 6 от него,
като има предвид, че трябва да се определят техническите процедури за определяне и контрола на корабите на държавите-членки, с изключение на Испания и Португалия, които имат разрешение за едновременно ловуване във водите на Португалия;
като има предвид, че Актът за присъединяване предвижда система от списъци на корабите, които имат разрешение, в допълнение към разпоредбите, предвидени в Регламент (ЕИО) № 2057/82 на Съвета от 29 юни 1982 г. относно установяване на някои контролни мерки по отношение на риболовните дейности, упражнявани от корабите на държавите-членки (1), изменен с Регламент (ЕИО) № 1729/83 (2);
като има предвид, че от 1 януари 1986 г., в съответствие с член 351, параграф 2, алинея 2 от Акта за присъединяване, дейностите по специализиран риболов, посочени в цитирания член, трябва да се прилагат съгласно същите условия и ред за контрол като тези, които са определени за испанските кораби, които имат разрешение да упражняват своите дейности във водите на държавите-членки, различни от Испания и Португалия;
като има предвид, че поради това е необходимо да се приемат някои технически мерки за съхранение на риболовните ресурси, които да се прилагат, без да нарушават разпоредбите на Регламент (ЕИО) № 171/83 на Съвета от 25 януари 1983 г. относно установяване на някои технически мерки за опазване на рибните ресурси (3), последно изменен с Регламент (ЕИО) № 3625/84 (4);
като има предвид, че в изпълнение на член 2, параграф 3 от Договора за присъединяване, институциите на Общността могат да приемат преди присъединяването мерките, посочени в член 352 от Акта, като тези мерки влизат в сила при условие и от датата на влизане в сила на този договор;
като има предвид, че Управителният комитет по рибни ресурси не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Техническите и контролните мерки, установени в настоящия регламент, се прилагат във водите, попадащи под суверенитета или юрисдикцията на Португалия за корабите, плаващи под флага на другите държави-членки, с изключение на Испания.
Член 2
1. Всяка година, не по-късно от един месец преди началото на периода на разрешение на съответния риболов, държавите-членки, различни от Испания и Португалия, предават на Комисията списъците на корабите, които могат да упражняват специализираните риболовни дейности, посочени в член 351, параграфи 2 и 3 от Акта за присъединяване.
Отделен списък се предава за всяка категория от следните видове кораби:
-
кораби, ловуващи риба тон албакор предимно с влачещи въдици,
-
кораби, ловуващи тропически тон предимно с гриб за риба тон,
-
кораби, ловуващи видове риба тон, различни от риба тон албакор и тропически тон, предимно с влачещи въдици.
2. Списъците, посочени в параграф 1, могат да бъдат преразгледани на първия ден на всеки месец; Комисията се нотифицира за всички изменения най-късно на 15-ия ден на предходния месец.
3. Списъците, посочени в параграф 1, включват следната информация за всеки кораб:
-
наименование на кораба,
-
регистрационен номер,
-
букви и цифри за външна идентификация,
-
пристанище на регистрация,
-
име(на) и адрес(и) на собственика(ците) или на наемателя(ите) на транспортното средство и в случая на юридическо лице или сдружение, името на представителя(ите),
-
бруто тонаж и габаритна дължина
-
мощност на двигателя,
-
повиквателен сигнал и радиочестота.
Член 3
1. Държавите-членки, различни от Испания и Португалия, съставят, за всеки вид риболов, посочен в член 2, предложения за периодичен списък, който, в съответствие с член 351, параграфи 2 и 3 от Акта за присъединяване, определя корабите, които могат да ловуват едновременно.
Тези проекти на списъци съдържат броя кораби, който не надхвърля границите, определяни годишно от Съвета съгласно процедурата, посочена в член 351, параграф 2 от Акта за присъединяване.
Тези предложения за списъци се предават на Комисията най-малко петнадесет работни дни преди откриването на риболовната кампания; списъкът на корабите, които ловуват риба тон албакор, обхваща период от минимум един календарен месец и максимум осем седмици между 1 май и 31 август; списъците на корабите, които ловуват тропически тон и други видове риба тон, обхващат период от най-малко два календарни месеца.
2. Всеки от тези периодични списъци включва следните данни за всеки отделен кораб:
-
наименование и регистрационен номер на кораба,
-
повиквателен сигнал,
-
име(на) и адрес(и) на собственика(ците) или на наемателя(ите) на транспортното средство и в случая на юридическо лице или сдружение, името на представителя(те),
-
периодът, за който се иска разрешението за риболов,
-
предвидения риболовен метод,
-
предвидената зона за риболов.
3. Комисията разглежда проектите на периодичните списъци, посочени в параграф 1, и одобрява периодичните списъци, които предава на органите на съответните държави-членки и на компетентни контролни органи на Португалия най-малко четири работни дни преди датата, предвидена за тяхното влизане в сила.
4. Органите на държавите-членки, различни от тези на Испания и на Португалия, могат да поискат от Комисията замяната на един кораб, включен в периодичния списък, който, поради форсмажорни обстоятелства е възпрепятстван да ловува през целия предвиден период или през част от него и когато периодичният списък съдържа по-малък брой кораби от разрешения максимален брой за едновременен риболов - добавянето на един или повече кораби, при условие че този максимален брой не бъде надхвърлен.
Заменените или добавените кораби трябва да фигурират в списъците, посочени в член 2.
Комисията нотифицира незабавно за всяко изменение на периодичните списъци компетентните контролни органи на Португалия и съответните компетентни органи на държавите-членки.
На заменящите или допълнителните кораби не се разрешава да извършват риболов преди датата, посочена от Комисията в нейната нотификация.
Член 4
Корабите, които имат разрешение за риболов на риба тон, не могат да държат на борда друга риба или рибни продукти, различни от риба тон, освен хамсия, предназначена за жива стръв.
Член 5
Капитаните или, когато е приложимо, корабособствениците, които имат разрешение за риболов, трябва да спазват специалните условия, предвидени в приложението.
Член 6
Без да се засяга Регламент (ЕИО) № 171/83, за корабите, плаващи под флага на държавите-членки, с изключение на Испания или Португалия, се прилагат следните технически мерки:
а)
риболовът с хрилни мрежи се забранява;
б)
корабите не могат да задържат на борда други риболовни съоръжения, освен необходимите за риболова, за който имат разрешение;
в)
всеки кораб с парагади може да потапя не повече от две парагади на ден; максималната дължина на всяка от тези парагади е определена на 20 морски мили; разстоянието между мрежите не може да бъде под 2,70 метра.
Член 7
Държавите-членки, с изключение на Испания и на Португалия, нотифицират Комисията преди 15-ия ден на всеки месец, за количествата, уловени от всеки кораб, ловуващ риба тон и за количествата, разтоварени от тези кораби на брега на всяко пристанище през предходния месец.
Член 8
Настоящият регламент влиза в сила на 1 януари 1986 г., при условие че влезе в сила Договорът за присъединяване на Испания и Поругалия.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 декември 1985 година.

Labels: 18
6